ORDE do 23 de outubro de 2007 pola que se crea o ficheiro Servizo de Directorio da Xunta de Galicia dependente da Dirección Xeral de Calidade e Avaliación das Políticas Públicas.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 02/11/2007

A Constitución española, no seu artigo 18.4º, dispón que a lei limitará o uso da informática para garantir a honra e a intimidade persoal e familiar dos cidadáns e o pleno exercicio dos seus dereitos.
O artigo 20.1 º da Lei orgánica 15/1999, do 13 de decembro, de protección de datos de carácter persoal dispón que a creación, modificación ou supresión de ficheiros das administracións públicas só poderá facerse por medio dunha disposición xeral publicada no BOE ou diario oficial correspondente.
A Dirección Xeral de Calidade e Avaliación das Políticas Públicas ten encomendada entre as súas funcións o establecemento, administración, xestión e mantemento dos servizos corporativos prestados aos distintos departamentos da Xunta de Galicia a través da Rede Corporativa de Comunicacións, así como a definición de ferramentas e plataformas software de desenvolvemento e execución dos servizos corporativos de informática e comunicacións da Xunta de Galicia.
Para poder realizar unha xestión eficaz do acceso lóxico aos devanditos servizos corporativos faise necesaria a posta en marcha dun servizo de directorio centralizado que permita identificar e autenticar os usuarios dos devanditos servizos, proporcionándolles un acceso autorizado a estes.
En consecuencia, en virtude das facultades que me confire o artigo 34.6º da Lei 1/1983, do 22 de febreiro, reguladora da Xunta e da súa Presidencia, modificada parcialmente pola Lei 11/1988, do 20 de outubro,
DISPOÑO:
Primeiro.-Crear o ficheiro Servizo de Directorio da Xunta de Galicia dependente da Dirección Xeral de Calidade e Avaliación das Políticas Públicas que se detalla no anexo.
Segundo.-O titular do órgano responsable do citado ficheiro adoptará as medidas de índole técnica e organizativa que sexan precisas para garantir a seguridade dos datos de carácter persoal así como a confidencialidade, dereitos e obrigas especificados na Lei orgánica 15/1999, do 13 de decembro.
Terceiro.-Limitarase o uso dos datos de carácter persoal contidos no citado ficheiro á Dirección Xeral de Calidade e Avaliación das Políticas Públicas e á finalidade expresamente prevista no anexo. Da mesma forma, limítanse as súas posibles cesións aos casos previstos pola lei.
Disposición adicional
No caso de cesión de datos aos servizos de estatística das administracións públicas observarase aterse, ademais, o disposto na normativa vixente respecto desta materia.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 23 de outubro de 2007.
José Luis Méndez Romeu
Conselleiro de Presidencia, Administracións Públicas e Xustiza
ANEXO
Ficheiro: Servizo de Directorio da Xunta de Galicia.
a) Finalidade: xestión centralizada do acceso lóxico dos usuarios aos distintos servizos corporativos.
b) Persoas ou colectivos sobre os que se pretenda obter datos de carácter persoal ou que resulten obrigados a subministralos: empregados da Xunta de Galicia e cidadáns que teñan relación con esta.
c) Procedemento de recollida dos datos:
-No caso de empregados públicos, recolleranse os datos estritamente necesarios para realizar esta xestión de forma automatizada dos sistemas de información da Xunta de Galicia que conteñan información real e fiable dos empregados públicos ou mediante solicitude debidamente autorizada á Dirección Xeral de Calidade e Avaliación das Polícitas Públicas (NIF, nome e apelidos, posto de traballo, unidade orgánica a que pertence e correo electrónico).
-No caso de cidadáns, o propio interesado ou o seu representante legal (NIF, nome e apelidos, enderezo postal, teléfono e correo electrónico).
d) Estrutura básica do ficheiro: datos de carácter identificativo e detalles de emprego, base de datos.
e) Cesións e transferencias internacionais de datos previstas: non se prevén.
f) Órgano responsable do ficheiro: Dirección Xeral de Calidade e Avaliación das Políticas Públicas adscrita á Consellería de Presidencia, Administracións Públicas e Xustiza.
g) Servizo ou unidade ante o que se poden exercer os dereitos de acceso, rectificación, cancelación e oposición: unidade ou dependencia responsable do ficheiro, sita nos edificios administrativos de San Caetano, 15704 Santiago de Compostela.
h) Medidas de seguridade e nivel exixible: nivel básico.